Nye tal fra Danmarks Statistik viser, at fertiliteten i Danmark er faldet fra 1,73 børn pr. kvinde til 1,67 i 2013. Men i Nordjylland er der alligevel godt gang i kvinderne i flere kommuner. Hele tre nordjyske kommuner ligger nemlig i top ti over kommunerne med bedst fertilitet. Det viser en opgørelse, som Ritzau har lavet over statistikken. Det er Rebild Kommune på en tredjeplads efterfulgt af Morsø på fjerdepladsen og Vesthimmerland som nummer syv. Anderledes ser det ud i Aalborg Kommune, som er den kommune i Danmark, der har den næstlaveste fertilitet. Her føder kvinderne 1,55 børn i gennemsnit i 2013, og det er et fald fra 1,62 året før. Læsø Kommune er ikke en del af fødselsstatistikken, da kommunen har så få fødsler, at det vil give en statistisk usikkerhed. Bortset fra Læsø og Aalborg kommuner, så ligger samtlige nordjyske kommuner over landsgennemsnittet på 1,73 børn pr. kvinde. Samlet set er fertiliteten i hele Region Nordjylland dog faldet fra 1,83 børn pr. kvinde i 2012 til 1,70 i 2013.

Opsummering:
Mens danske kvinder generelt føder færre babyer, så ligger hele tre nordjyske kommuner i top ti over kommuner med højest fertilitet.